**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE**

**Proiect 29 FEBRUARIE 2024**

Ca urmare a solicitării de emitere a acordului de mediu adresată de **MOLDOVAN CLAUDIU ALEXANDRU prin SC INST-NISTOR SRL**, cu domiciliul în oraș Beclean, str. Parcului, nr. 1, sc. 2, ap. 4, judeţul Bistriţa-Năsăud, pentru proiectul **”Extindere conductă și 8 racorduri gaze naturale presiune redusă”**, propus a fi amplasat în localitatea Coldău, nr. 206/A, CF. nr. 28282, judeţul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. 14795/11.12.2023, ultima completare cu nr. 2779/29.02.2024, în baza Legii nr. 292/2018 privind evaluarea impactului anumitor proiecte publice și private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări prin Legea nr. 49/2011, cu modificările și completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 21.02.2024, că proiectul: **”Extindere conductă și 8 racorduri gaze naturale presiune redusă”**, propus a fi amplasat în localitatea Coldău, nr. 206/A, CF. nr. 28282, județul Bistriţa-Năsăud, **nu se supune evaluării impactului asupra mediului**.

**Justificarea prezentei decizii:**

**I.** **Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

Proiectul **intră** sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în Anexa 2 la pct. 10, lit. i): “Instalaţii de conducte pentru gaze şi petrol și conductele pentru transportul fluxurilor de dioxid de carbon în scopul stocării geologice, altele decât cele prevăzute în anexa [nr. 1](https://lege5.ro/Gratuit/gmytenbvhezq/legea-nr-292-2018-privind-evaluarea-impactului-anumitor-proiecte-publice-si-private-asupra-mediului?pid=275167869&d=2019-01-14#p-275167869) și pct. 13, lit. a) “orice modificări sau extinderi, altele decât cele prevăzute la pct. 24 din anexa 1, ale proiectelor prevăzute in anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”;

Proiectul propus **nu intră** sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;

Proiectul propus **nu intră** sub incidența prevederilor [art. 48](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143) și [54](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178) din Legea apelor nr. 107/1996, cu modificările și completările ulterioare.

Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare şi din analiza criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legii nr. 292/2018 nu rezultă un impact semnificativ asupra mediului al proiectului propus.

Anunţurile publice privind depunerea solicitării de emitere a acordului de mediu şi privind decizia etapei de încadrare au fost mediatizate prin afişare la sediul Primăriei Orașului Beclean, publicare în presa locală, afişare pe site-ul şi la sediul A.P.M. Bistriţa-Năsăud.

Nu s-au înregistrat observaţii/comentarii/contestaţii din partea publicului interesat pe durata desfășurării procedurii de emitere a actului de reglementare.

**1. Caracteristicile proiectului:**

**a) dimensiunea și concepția întregului proiect** :

Prin acest proiect se propune extinderea rețelei de gaze naturale și realizarea a 8 branșamente gaze naturale, în localitatea Coldău, nr. 206A, 204A, 204D, 204B, 205A, 205B, 207A și FN.

**Lungimea totală a conductei proiectate va fi de 1648 m.**

- Extinderea conductei de gaze naturale presiune redusă se realizează din conducta existentă diametru Dn=63 presiune redusă de pe strada **Valea Coldăului**.

- Conducta existentă este din polietilenă SDR11, PE100, Dn 63m pozată îngropat, conform aviz tehnic de racordare emise de SC DELGAZ-GRID S.A. Targu Mureș, cu regim de presiune redusă, nr. 213195116/08.11.2021.

- Suprafața terenului afectat de lucrările de introducere a conductelor și a racordurilor de gaze naturale este de **St= 1648 m2.**

- În apropierea utilităților subterane conform avizelor obținute de la deținătorii de instalații subterane se va solicita asistență tehnică pentru identificarea acestora și se vor proteja rețelele întâlnite în săpături, cu tuburi de protecție montate pe conducta de gaze naturale, la o distanță de minim 20 cm deasupra rețelelor existente și vor depăși obstacolele cu minim 0,5 m, pe ambele părți ale acestora.

- Îmbinarea conductelor şi fitingurilor din polietilenă, se realizează prin electrofuziune, EF cu manșon cu element rezistiv pentru conducte cu Dn <75 mm și prin sudură cap la cap cu element încălzitor pentru conducte cu Dn > 75 mm.

- Conductele şi branşamentele din polietilenă sunt însoţite pe întreg traseul de un fir trasor, în scopul identificării traseului şi a determinării integrităţii acestora. Capătul firului trasor montat pe racord se fixează cu bandă adezivă de capătul racorului spre PRM, după ieşirea din pământ. Firul trasor este un conductor de cupru monofilar, cu secţiunea minimă de FY 2,5 mm2, cu izolaţie corespunzătoare unei tensiuni de străpungere minimă de 5kV, conform art. 203, al.1 din NTPEE-2018. Firul trasor se fixează de-a lungul generatoarei superioare a conductei din polietilenă, la distanţe de maxim 4 m, cu bandă adezivă.

**- branșamente:** Se vor realiza **8 racorduri și posturi de reglare măsurare** amplasate la limita de proprietate cu racordurile în domeniul public. Materialul tubular utilizat pentru execuţia branşamentului din polietilenă.

- Adâncimea minimă de pozare îngropată a conductelor se poate reduce în cazuri speciale cu condiţia montării conductei din PE, protejată în ţevi de protecție, care vor prelua eforturile statice datorate circulaţiei rutiere, dacă este cazul sau altor factori conform prezentului proiect şi a prevederilor - NTPEE-2018.

-Conductele de distribuţie a gazelor naturale, racordurile şi instalaţiile de utilizare subterane de gaze naturale se montează la adâncimea minimă de 0,9 m de la generatoarea superioară a acestora sau a tubului de protecţie, după caz. La capătul racordului la PRM, conducta va avea adâncimea minimă de montaj de minim 0,5 m, față de cota terenului amenajat;

**Etapele de realizare a proiectului:**

- se va decapa stratul vegetal și se va depozita de o parte a șanțului. Lățimea șanțului va fi de minim 0,4 m iar pentru conducte cu diametrul D >100 mm, lățimea șanțului va fi de Ls=0,4 m+Dn;

- asamblarea țevilor-îmbinarea conductelor şi fitingurilor din polietilenă, se realizează prin electrofuziune, EF cu manșon cu element rezistiv pentru conducte cu Dn <75 mm și prin sudură cap la cap cu element încălzitor pentru conducte cu Dn > 75 mm;

- la coborârea conductei în şanţ se vor utiliza frânghii, chingi, şi/sau scânduri. Este interzisă folosirea cablurilor sârmei, lanţurilor sau a altor corpuri metalice;

- înainte de pozarea conductei pe fundul şanţului se aşează un strat de nisip compactat cu grosimea de 10 cm, după aşezarea conductei în şanţ se umple şanţul cu nisip până când grosimea stratului de nisip compactat depăşeşte cu 10 cm generatoarea superioară a conductei.

**Descrierea lucrarilor de demolare necesare:**

Nu sunt necesare efectuarea de lucrări de demolare. Terenul este liber de construcții.

**Lucrări necesare organizării de șantier:**

În scopul realizării obiectivului proiectat se va amenaja organizarea de șantier în cadrul terenului afectat de lucrare. Semnalizarea punctului de lucru se va executa conform normelor în vigoare. Tronsoanele deschise spre executare vor fi semnalizate corespunzator. Zona de șantier va fi împrejmuită temporar. Materialele se ridica zilnic de la depozitul din municipiul Bistrița, str. Drumul Cetății, nr. 70A.

**b) cumularea cu alte proiecte existente si/sau aprobate**: nu are efect cumulativ cu alte proiecte din zonă, la momentul actual nu există alte proiecte de acest tip în zonă;

**c) utilizarea resurselor naturale, in special a solului, a terenurilor, a apei si a biodiversitatii**: Pentru umplerea șanțului realizat, se vor utiliza nisip în strat de 10 cm sub și deasupra conductei (în pat de nisip) apoi din pământ rezultat din săpătură compactat în strat de 20 cm, urmat de un strat filtrant de balast sort de 0-63 mm în strat de 20 cm, apoi fundația de balastru stabilizat de C16/20 cu grosimea de 30 cm compactat în straturi de maxim 15 cm și în final un strat de macadam de 10 cm compactat. Materialele de umplutură, nisip și pietriș vor fi achiziționate de la furnizori autorizați, distribuitori ai produselor de balastieră.

Utilități:

1. 1. Alimentare cu apă – nu se folosește apă în procesul tehnologic;
2. 2. Evacuarea apelor uzate – nu rezultă ape uzate;
3. 3. Energie electrica – nu se folosește energie de la rețeaua electrică;
4. 4. Încălzirea și prepararea apei calde menajere - nu se prepara și nici nu se folosește în procesul tehnologic apă caldă menajeră;

**d) cantitatea si tipurile de deseuri generate/gestionate**:

- Deşeurile rezultate sunt cele menajere generate de organizarea de şantier şi resturile de conductă din polietilena sau ţevi recuperate în urma procesului de producţie. Acestea se vor depozita în spații special amenajate în incinta obiectivului, pe categorii, urmând să fie valorificate sau eliminate, după caz, prin firme autorizate. Se va promova colectarea selectivă a deșeurilor pe amplasament.

-În faza de execuție a investiției vor rezulta cantități reduse de deșeuri. Pământul rezultat în urma executării lucrărilor de terasamente va fi utilizat la refacerea terenului la starea inițială. Celelalte categorii de deșeuri vor fi colectate și evacuate de pe amplasament în baza unui contract încheiat cu o firma prestatoare de servicii de salubritate sau depozitate selectiv în spații special amenajate.

- La terminarea lucrărilor, executantul va curăţa zonele afectate de orice materiale şi reziduri, de a reface solul în zona afectată de lucrările de excavare, depozitare de materiale, staţionare de utilaje, în scopul redării în circuit la categoria de folosinţă iniţială.

În faza de funcționare a investiției nu vor rezulta deșeuri.

**e) poluarea si alte efecte negative:** rezultă numai la faza de execuție a proiectului și se datorează executării săpăturilor cu ajutorul utilajelor. Este posibilă dispersia particulelor sub formă de praf și producerea de zgomot.

**f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:** Prin operațiile de transport, manipulare, depozitare a materialelor din zona afectată de lucrări prin activității de excavare a solului, manipulare a pământului rezultat din excavare, precum și descărcarea compactarea sau împrăștierea nisipilui și a pământului nu vor genera riscuri de accidente majore și/sau dezastre relevante sau de schimbări climatice.

**g)** **riscurile pentru sanatatea umana (de ex., din cauza contaminarii apei sau a poluarii atmosferice):** Dată fiind locația și natura activității, proiectul propus nu prezintă riscuri pentru sănătatea umană.

**2. Amplasarea proiectelor:**

**2.1** **utilizarea actuală şi aprobată a terenurilor:** conform Certificatelor de Urbanism nr. 188/28.11.2023 și nr. 193/19.12.2023,eliberate de Primăria Orașului Beclean, terenul este situat în intravilanul orașului Beclean, satul Coldău, aparținând patrimoniului public al orașului Beclean, având categoria de folosință pășune și drum.

**2.2 bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:** Resursele naturale utilizate la executarea investitiei vor fi agregate minerale (nisip), care se regenerează în mod natural prin transportul aluvionar în perioadele de debite mari ale cursurilor de apă.

**2.3** **capacitatea de absorbţie a mediului natural, acordându-se o atenţie specială următoarelor zone:**

a) zone umede, zone riverane, guri ale râurilor – amplasamentul investiției nu se suprapune peste arii naturale protejate, situri Natura 2000, zone de protecție sanitară sau hidrogeologică.

b) zone costiere şi mediul marin – proiectul nu este amplasat în zonă costieră sau mediu marin;

c) zonele montane şi forestiere – proiectul este amplasat în intravilanul orașului Bistrița, satul Coldău, deci nu este amplasat în zonă montană și forestieră;

d) arii naturale protejate de interes naţional, comunitar, internaţional – proiectul nu este amplasat în arie naturală protejată de interes național, comunitar, internațional;

e) zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate,conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică – proiectul nu este amplasat în niciuna din zonele de mai sus;

f) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – proiectul nu este amplasat intr-o astfel de zonă;

g) zonele cu o densitate mare a populației – proiectul nu este amplasat în zonele cu o densitate mare a populației;

h) peisaje şi situri importante din punct de vedere istoric, cultural sau arheologic – proiectul nu este amplasat în peisaje și situri importante din punct de vedere istoric, cultural și arheologic.

**3. Tipurile și caracteristicile impactului potenţial:**

a) **Importanța și extinderea spațială a impactului** - impactul se manifestă numai în zona în care se realizează proiectul și numai în faza de realizare a acestuia;

b)**Natura impactului**- punerea în funcţiune a investiţiei va avea ca efect creşterea confortului, a nivelului de trai şi a stării de sănătate a locuitorilor;

c) **Natura transfrontieră a impactului** – proiectul nu este amplasat în apropierea zonei de frontieră;

d) **Intensitatea şi complexitatea impactului** - în perioada de execuție impactul asupra mediului este redus, temporar pe durata implementării acestuia, riscul potențial de poluare a solului fiind dat de pierderi accidentale de carburanți sau lubrefianți de la vehicule si utilaje;

e) **Probabilitatea impactului** – redusă prin utilizarea utilajelor de producție recentă cu randament maxim de utilizare;

f) **Debutul, durata, frecvenţa şi reversibilitatea impactului:** - impactul asupra mediului există doar în perioada desfăşurării lucrărilor, neavând o frecvență și nici reversibilitate pe perioada funcționării acestuia.

**g) Cumularea impactului cu impactul altor proiecte existente și/sau aprobate** -impactul nu poate fi cumulat cu impactul altor proiecte deoarece în perioada desfăşurării lucrărilor, nu sunt executate alte lucrări în aceeași zonă nefiind aprobate alte lucrări în același interval de timp;

**h) Posibilitatea de reducere efectivă a impactului:**

ETAPA de realizare a proiectului –poluanți și măsuri de reducere a impactului

Se vor folosi utilaje de construcţie moderne, dotate cu motoare ale căror emisii vor respecta prevederile legislaţiei în vigoare;

Se va stropi cu apă pământul excavat şi deşeurile de construcţie depozitate temporar pe amplasament, în perioada lipsei de precipitaţii;

Se vor curăţa roţile vehiculelor la ieşirea din şantier pe drumurile publice;

Se vor opri motoarele utilajelor în perioadele în care nu sunt implicate în activitate;

Se vor opri motoarele vehiculelor în intervalele de timp în care se realizează descărcarea materialelor;

Se impune adaptarea vitezei de rulare a mijloacelor de transport la calitatea suprafeţei de rulare.

ETAPA de funcționare - poluanți și măsuri de reducere a poluării dacă există.

Nu sunt necesare măsuri de reducere a impactului acestora deoarece prin conductă circulă gaze naturale sub presiune fără scăpări de gaze naturale neexistând poluanți pentru aer.

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

- proiectul propus nu intră sub incidența [art. 28](https://lege5.ro/Gratuit/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878121&d=2019-01-17#p-48878121) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea [nr. 49/2011](https://lege5.ro/Gratuit/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2019-01-17), cu modificările și completările ulterioare.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă:**

-proiectul propusnuintră sub incidența prevederilor [art. 48](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143) și [54](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178) din Legea apelor nr. 107/1996, cu modificările și completările ulterioare.

Conform adresei emisă de SGA Bistrița-Năsăud, proiectul propus nu se suprapune cu cursul de apă necadastrat aflat în zona studiată.

**Condiţii de realizare a proiectului:**

1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.

2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.

3. Deşeurile menajere vor fi depozitate şi transportate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.

4. Se interzice depozitarea necontrolată a deşeurilor (direct pe sol, etc.) cât şi incinerarea lor.

5. Pământul rezultat din săpături va fi utilizat pentru lucrări de nivelare şi de refacere a terenului.

6. Pentru realizarea lucrărilor nu se vor ocupa suprafeţe suplimentare de teren.

7. Se vor lua toate măsurile necesare pentru:

- evitarea scurgerilor accidentale de produse petroliere de la mijloacele de transport şi utilaje utilizate;

- evitarea depozitării necontrolate a materialelor folosite şi a deşeurilor rezultate;

- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).

8. Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.

9. Alimentarea cu carburanţi a mijloacelor auto și schimburile de ulei se vor face numai pe amplasamente autorizate.

10. Se interzice accesul de pe amplasament pe drumurile publice cu utilaje, maşini de transport necurăţate. Titularul proiectului are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.

11. La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.

12. Se vor lua măsurile necesare pentru prevenirea degajării şi împrăştierii prafului (instalare barieră de protecţie, umectări ş.a.).

13. La terminarea lucrărilor suprafeţele de teren afectate temporar de lucrările de execuţie vor fi aduse la starea iniţială.

14**.** În scopul conservării și protejării speciilor de plante și animale sălbatice terestre, acvatice și subterane, prevăzute in anexele nr. 4A si 4B din OUG 57/2007 cu modificările și completările ulterioare, care trăiesc în afara ariilor naturale protejate, sunt interzise:

a) orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;

b) perturbarea intenționată în cursul perioadei de reproducere, de creștere, de hibernare și de migrație;

c) deteriorarea, distrugerea și/sau culegerea intenționată a cuiburilor și/sau ouălor din natură;

d) deteriorarea si/sau distrugerea locurilor de reproducere ori de odihna;

e) recoltarea florilor și a fructelor, culegerea, tăierea, dezrădăcinarea sau distrugerea cu intenție a acestor plante în habitatele lor naturale, în oricare dintre stadiile ciclului lor biologic;

f) deținerea, transportul, vânzarea sau schimburile în orice scop, precum și oferirea spre schimb sau vânzare a exemplarelor luate din natura, în oricare dintre stadiile ciclului lor biologic.

15. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.

16. La finalizarea investiţiei, titularul va notifica Agenţia pentru Protecţia Mediului Bistriţa-Năsăud și Comisariatul Judeţean Bistriţa-Năsăud al Gărzii Naţionale de Mediu pentru verificarea conformării cu actul de reglementare.

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

DIRECTOR EXECUTIV,

biolog-chimist Sever Ioan ROMAN

ŞEF SERVICIU ŞEF SERVICIU

AVIZE, ACORDURI, AUTORIZAŢII, CALITATEA FACTORILOR DE MEDIU

ing. Marinela Suciu ing. Anca Zaharie

ÎNTOCMIT, ÎNTOCMIT,

ing. Carmen Cîmpan geograf Alina Mureșan

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr.20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: [office@apmbn.anpm.ro](mailto:office@apmbn.anpm.ro) website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |